**Broj: 711-I-1175-M-53/19-05-17**

Zagreb, 3. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Kristine Skoko, zamjenice općinskog načelnika Općine Nijemci, za davanjem mišljenja Povjerenstva,** na 48. sjednici, održanoj 3. svibnja 2019.g., daje sljedeće

**MIŠLJENJE**

1. **Dužnosnica Kristina Skoko, zamjenica općinskog načelnika Općine Nijemci, ne nalazi se u potencijalnom sukobu interesa u situaciji u kojoj je bračni drug dužnosnice podnio zahtjev za dodjelu potpore od Turističke zajednice Općine Nijemci prema provedenom Javnom pozivu, niti krši odredbe ZSSI-a, obzirom da dužnosnica ne obnaša niti jednu dužnost u Turističkoj zajednici Općine Nijemci niti sudjeluje u provedbi natječaja.**

1. **Ukoliko bi došlo do poslovnog odnosa između Općine Nijemci i Turističke zajednice Općine Nijemci, vezano za dodjelu potpore Turističke zajednice Općine Nijemci, dužnosnica bi u svrhu očuvanja vlastite vjerodostojnosti i integriteta te očuvanja povjerenja u Općinu Nijemci trebala okolnost eventualne dodjele potpore suprugu deklarirati općinskom načelniku Općine Nijemci i o istoj obavijestiti javnost objavom na internetskim stranicama Općine Nijemci te je dužna izuzeti se od kasnijeg poduzimanja radnji nakon eventualne realizacije projekta.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Skoko, zamjenica općinskog načelnika Općine Nijemci. U knjigama ulazne pošte zahtjev je zaprimljen pod poslovnim brojem: 711-U-1450-M-53/19-01-3 dana 1. travnja 2019. g., povodom kojeg se vodi predmet broj M-53/19. Identičan zahtjev za mišljenjem podnijela je i dana 2. travnja 2019. g. koji je u knjigama ulazne pošte zaprimljen pod poslovnim brojem: 711-U-1483-M-53/19-0w-3.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Kristina Skoko povodom obnašanja dužnosti zamjenice općinskog načelnika Općine Nijemci obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da je Turistička zajednica Općine Nijemci (u daljnjem tekstu: TZ Nijemci) raspisala Javni poziv za dodjelu potpora izgradnji, obnovi i razvoju smještajnih kapaciteta na području Općine Nijemci. Navodi da bi se bračni drug dužnosnice prijavio na navedeni Javni poziv te da je bračni drug nekretninu za koju bi podnio prijavu stekao nasljeđivanjem kao i da dužnosnica nije vlasnik iste nekretnine. Dužnosnica navodi da dužnost zamjenice općinskog načelnika obnaša volonterski, bez zasnovanog radnog odnosa te da ne sudjeluje na bilo koji način u postupku provedbe Javnog poziva niti u imenovanju povjerenstva za provedbu natječaja. Dužnosnica iznosi da je podnijela zahtjev kako bi potvrdila da se u opisanoj situaciji ne nalazi u sukobu interesa te da se njezin bračni drug može prijaviti na predmetni Javni poziv.

Povjerenstvo je dopisom Broj: 711-I- 809-M-53/19-03-17 od 10. travnja 2019.g.zatražilo od Turističke zajednice Općine Nijemci cjelokupnu dokumentaciju koja se odnosi na provedbu Javnog poziva za dodjelu potpora izgradnji, obnovi i razvoju smještanih kapaciteta na području Općine Nijemci koji je objavila TZ Općine Nijemci (tekst Javnog poziva, odluku o imenovanju povjerenstva za provedbu Javnog poziva te sve druge odluke donesene u tom postupku).

TZ Općine Nijemci dostavila je dopisom URBROJ: 8-II/2019 od 17. travnja 2019.g. očitovanje u kojem se navodi da je Javni poziv za dodjelu potpora izgradnji, obnovi i razvoju smještajnih kapaciteta na području Općine Nijemci raspisan dana 11. ožujka 2019.g. sukladno Godišnjem programu rada i financijskom planu rada za 2019. godinu, s time da je rok za podnošenje kandidatura bio 11. travnja 2019. do 15:00 sati, pri čemu se uzimaju u obzir i prijave s datumom otpreme pošte od navedenog dana. Javni poziv objavljen je na internetskoj stranici TZ Općine Nijemci i na internetskoj stranici Općine Nijemci, dok je na sjednici Turističkog vijeća TZ Općine Nijemci od 17. travnja 2019.g. imenovano povjerenstvo od 3 člana Turističkog vijeća. Za članove Povjerenstva imenovani su ………………………………………... Napominje se da je provedba Javnog poziva za dodjelu potpora izgradnji, obnovi i razvoju smještajnih kapaciteta na području Općine Nijemci u tijeku. Navedeno očitovanje potpisala je Katarina Šarkić, direktorica Turističkog ureda.

Iz navedenog Javnog poziva, koji je prilog očitovanju, utvrđeno je da je predmet Javnog poziva dodjela bespovratnih financijskih sredstava TZ Općine Nijemci za izgradnju, obnovu i razvoj smještajnih jedinica na području Općine Nijemci, a koja doprinose izgradnji i obnovi smještajnih kapaciteta, aktiviranju neiskorištenih turističkih resursa i kreiranju novih motiva dolazaka turista u Općinu Nijemci, razvoju turističke ponude s većom dodanom vrijednošću koja će omogućiti veću prosječnu potrošnju turista te razvoj gospodarske aktivnosti i povećanje zaposlenosti u Općini Nijemci. Sredstva potpore namijenjena su trgovačkim društvima, obrtima, obiteljskim poljoprivrednim gospodarstvima te fizičkim osobama, a ukupno planirana vrijednost je 200.000,00 kn, s time da se navodi da će se sredstva dodijeliti ovisno o broju prijava i kvaliteti projekata koji ispunjavaju sve uvjete poziva. Projekt mora biti završen do 30. studenoga 2019.g.

Javnim pozivom je određeno da se potpora isplaćuje na način da se 50% dodijeljenih sredstava isplaćuje po potpisivanju ugovora s korisnikom potpore u roku od 30 dana po ispostavljenom zahtjevu za isplatu, ali da je korisnik odobrene potpore dužan kao instrument osiguranja dostaviti bjanko zadužnicu na prvi veći iznos od iznosa odobrenih sredstava potpore te će se po primitku cjelokupne dokazane dokumentacije utvrđene ugovorom bjanko zadužnica vratiti korisniku potpore. Ostatak odobrenog iznosa (do 50% od dodijeljenih sredstava) isplaćuje se po ispostavljenom zahtjevu za isplatu potpore na račun korisnika potpore nakon realizacije projekta, a po primitku zahtjeva za isplatu potpore, potvrde da je izvršena registracija za pružatelje smještajnih usluga, prijave smještaja TZ Općine Nijemci, izvješća o realizaciji projekta i utrošenim sredstvima potpore te foto dokumentacije objekta nakon realizacije projekta, što će se utvrditi izlaskom na teren.

Prijedlozi programa/projekata dostavljaju se osobno ili poštom na adresu TZ Općine Nijemci s rokom za podnošenje kandidatura do 11. travnja 2019.g. do 15:00 sati (u obzir dolaze i kandidature s datumom otpreme pošte od 11. travnja 2019.g.) te je prilikom podnošenja prijave u papirnatom obliku potrebno dostaviti popunjeni obrazac koji je sastavni dio Javnog poziva, dokaz o pravnom statusu podnositelja zahtjeva (preslika izvoda iz Trgovačkog, obrtnog, ili drugog odgovarajućeg registra), potvrdu nadležne Porezne uprave o nepostojanju duga prema državi, opis projekta s dokumentacijom (idejni projekt ili druga tehnička dokumentacija s potrebnim odobrenjima i dozvolama), troškovnik provedbe projekta, rješenje nadležnog tijela o uvjetima građenja ili lokacijska dozvola, ako se projekt odnosi na izgradnju, obnovu ili rekonstrukciju smještajnih objekata, dokaz o vlasništvu podnositelja zahtjeva ili o dugoročnom raspolaganju ili upravljanju nekretninom, foto-dokumentaciju kojem je evidentirano i vidljivo stanje predmeta potpore prije izvršenja projekta te potvrdu Upravnog odjela za financije Općine Nijemci da ne postoji dospjelo dugovanje prema Općini Nijemci prema bilo kojoj osnovi.

Očitovanju prileži i Odluka TZ Općine Nijemci od 17. travnja 2019.g. kojom je osnovano povjerenstvo za odabir pristiglih prijava prema Javnom pozivu koju je donio Vjekoslav Belajec, predsjednik Turističkog vijeća TZ Općine Nijemci.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 2. stavkom 1. Zakona o turističkim zajednicama i promicanju hrvatskog turizma („Narodne novine“ broj 152/08.) propisano je da se turističke zajednice osnivaju radi promicanja i unapređenja turizma Republike Hrvatske i gospodarskih interesa pravnih i fizičkih osoba koje pružaju ugostiteljske i druge turističke usluge ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane. Prema članku 4. navedenog Zakona turistička zajednica se obvezno osniva kao turistička zajednica općine ili grada na čijem je području najmanje jedno naselje razvrstano u A ili B turistički razred.

Sukladno članku 18. stavcima 1. i 2. istoga zakona predsjednik turističke zajednice predstavlja turističku zajednicu te dužnost predsjednika turističke zajednice općine ili grada i županije obnaša općinski načelnik ili gradonačelnik, odnosno župan ovisno o jedinici lokalne, odnosno područne (regionalne) samouprave za područje koje je turistička zajednica osnovana.

Prema članku 22. Zakona o turističkim zajednicama i promicanju hrvatskog turizma direktor turističkog ureda zastupa turističku zajednicu, organizira i rukovodi radom i poslovanjem turističkog ureda, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističkog ureda. Za svoj rad odgovara turističkom vijeću i predsjedniku turističke zajednice.

Člankom 28. Zakona propisano je da su obvezatni članovi turističke zajednice općine ili grada su sve pravne i fizičke osobe, koje na području općine ili grada u kojoj se osniva turistička zajednica imaju sjedište ili podružnicu, pogon i sl. i koje ostvaruju prihod pružanjem ugostiteljskih ili drugih turističkih usluga ili obavljaju s turizmom neposredno povezane djelatnosti, a prema članku 30. Zakona kao dragovoljni članovi u turističku zajednicu općine ili grada mogu se učlaniti pravne i fizičke osobe koje nisu članovi turističke zajednice sukladno članku 28. toga Zakona.

U konkretnome slučaju TZ Općine Nijemci raspisala je Javni poziv za dodjelu potpora izgradnji, obnovi i razvoju smještajnih kapaciteta na području Općine Nijemci, o čemu je odlučila Kristina Šarkić, direktorica Turističkog ureda TZ Općine Nijemci, dok je članove povjerenstva za odabir pristiglih prijava imenovao Vjekoslav Belajec, predsjednik Turističkog vijeća TZ Općine Nijemci. Kao jedna od osoba koja se namjerava javiti na taj Javni poziv je bračni drug dužnosnice Kristine Skoko, zamjenice općinskog načelnika Općine Nijemci radi dobivanja potpore u svrhu izgradnje, obnove ili razvoja nekretnine u njegovu vlasništvu za koju dužnosnica navodi da je stečena nasljedstvom.

Predsjednik TZ Općine Nijemci je općinski načelnik Općine Nijemci po položaju, a njezinim radom upravlja direktorica Turističkog ureda Katarina Šarkić, dok su članovi TZ Općine Nijemci sve pravne i fizičke osobe koje na području Općine Nijemci obavljaju turističku djelatnost.

Dužnosnica Kristina Skoko navodi da povodom obnašanja dužnosti zamjenice općinskog načelnika ne poduzima bilo koju radnju u pripremi ili provedbi Javnog poziva za dodjelu potpora, dok iz zaprimljenog očitovanja i dokumentacije Općine Nijemci također proizlazi da ne sudjeluje u provedbi postupka niti je imenovana u posebno povjerenstvo za provedbu natječaja. Također, iz zahtjeva za mišljenjem ne proizlazi da inače obavlja bilo koju funkciju u TZ Općine Nijemci niti je to navela u izvješću o imovinskom stanju koje je podnijela Povjerenstvu.

Imajući uz sve prethodno u vidu činjenicu da bračni drug dužnosnice ne bi stekao sredstva potpore od tijela javne vlasti u kojem dužnosnica obnaša dužnost, Općine Nijemci, već od TZ Općine Nijemci, ne može se zaključiti da se dužnosnica u ovakvoj situaciji nalazi u sukobu interesa ili u bilo kojoj drugoj povredi ZSSI-a.

Međutim, u situaciji kada bračni drug dužnosnice može biti korisnik sredstava potpore od TZ Općine Nijemci, a Općina Nijemci kao jedinica lokalne samouprave može ostvarivati suradnju u promicanju turizma na području te Općine sa TZ Općine Nijemci, u javnosti opravdano može nastati dvojba jesu li sredstva potpore odobrena dužnosničinu bračnom drugu u transparentnom i nepristrano provedenom postupku odnosno je li dužnosnica koristila utjecaj koji proizlazi iz obnašanja dužnosti zamjenice općinskog načelnika kako bi utjecala na nastanak navedenog poslovnog odnosa.

Stoga ukoliko bi došlo do poslovnog odnosa između Općine Nijemci i TZ Općine Nijemcivezano za dodjelu potpore Turističke zajednice Općine Nijemci, dužnosnica bi u svrhu očuvanja vlastite vjerodostojnosti i integriteta te očuvanja povjerenja u Općinu Nijemci trebala okolnost, da su sredstva potpore odobrena njezinom bračnom drugu, deklarirati općinskom načelniku Općine Nijemci i o tome obavijestiti javnost objavom na internetskim stranicama Općine Nijemci.

Nadalje, obzirom da se u Javnom pozivu navodi da će se dio sredstava isplatiti ako TZ Općine Nijemci nakon sklapanja ugovora radnjom očevida utvrdi ispunjenje uvjeta za odobravanje cjelokupnog iznosa sredstava, ukoliko bi se dužnosnica ipak našla u situaciji postupanja po raspisanom Javnom pozivu u tom dijelu provedbe istog, dužna je izuzeti se od svakog postupanja.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Kristina Skoko, elektronička dostava
2. Objava na internetskoj stranici Povjerenstva
3. Pismohrana